[pic] | AZ EURÓPAI KÖZÖSSÉGEK BIZOTTSÁGA |

Brüsszel, 01.07.2005

COM(2005)296 végleges

2003/0198 A (COD)2003/0198 B (COD)

A BIZOTTSÁG KÖZLEMÉNYE AZ EURÓPAI PARLAMENTNEK Az EK-Szerződés 251. cikke (2) bekezdésének második albekezdése alapján

az egyes fluortartalmú üvegházhatású gázokról szóló európai parlamenti és tanácsi rendelet, valamint a gépjárművek légkondicionáló rendszereiből eredő kibocsátásokról és a 70/156/EGK tanácsi irányelv módosításáról szóló európai parlamenti és tanácsi irányelv elfogadásáról szóló tanácsi közös álláspontról

2003/0198 A (COD)2003/0198 B (COD)

A BIZOTTSÁG KÖZLEMÉNYE AZ EURÓPAI PARLAMENTNEK Az EK-Szerződés 251. cikke (2) bekezdésének második albekezdése alapján

az egyes fluortartalmú üvegházhatású gázokról szóló európai parlamenti és tanácsi rendelet, valamint a gépjárművek légkondicionáló rendszereiből eredő kibocsátásokról és a 70/156/EGK tanácsi irányelv módosításáról szóló európai parlamenti és tanácsi irányelv elfogadásáról szóló tanácsi közös álláspontról

1. ELJÁRÁS

A 2003. augusztus 11-i COM(2003)492. végleges javaslatot 2003. augusztus 12-én továbbították a Tanács és a Parlament felé, összhangban az együttdöntési eljárással az EK-Szerződés 175. cikk (1) bekezdése szerint.

Az Európai Gazdasági és Szociális Bizottság 2004. január 28-án közölte véleményét.[1]

Az Európai Parlament a 2004. március 31-i ülés alkalmával, az első olvasatot követően, közölte véleményét.

Az Európai Parlament véleményét követően és az EK-Szerződés 250. cikkének (2) bekezdése alapján a Tanács minősített többséggel politikai megállapodásra jutott a közös álláspontról 2004. október 14-én.

A Tanács a közös álláspontot hivatalosan 2005. június 20-án fogadta el.

2. A BIZOTTSÁG JAVASLATÁNAK CÉLJA

A Bizottság javaslatának átfogó célja jelentős mértékben hozzájárulni az Európai Közösség Kiotói Jegyzőkönyv szerinti céljának teljesítéséhez költséghatékony intézkedések bevezetésével a fluortartalmú üvegházhatású gázok kibocsátásának csökkentése érdekében. A becslések szerint e fluortartalmú üvegházhatású gázok (CO2-egyenértékű) kibocsátása 1995 és 2010 között kb. 50 %-kal növekszik változatlan gazdasági tevékenység esetén. A Kiotói Jegyzőkönyv 2005. február 16-i hatálybalépésével még inkább fontossá vált az EU számára, hogy haladéktalanul fogadja el és hajtsa végre az üvegházhatást okozó gázok kibocsátásának csökkentését célzó jogszabályokat.

A második cél a belső piac torzulásának megakadályozása, amely a tagállamok eltérő jelenlegi és tervezett, a kiotói célok teljesítése érdekében hozott intézkedései eredményeként jöhet létre. Ez magában foglalja a fluortartalmú gázok forgalmazásának és felhasználásának összehangolt korlátozását olyan alkalmazásokban, ahol tárolásuk nehezen megvalósítható, vagy használatuk nem tekinthető helyénvalónak és megfelelő alternatívák állnak rendelkezésre. Kulcsfontosságú elem a gépjárművek légkondicionáló rendszereiben (mozgatható légkondicionáló rendszerek, MLR-ek) lévő meghatározott fluortartalmú üvegházhatású gázok szivárgásának ellenőrzése és a HFC-134a-t használó MLR-ek betiltása egy bizonyos időponttól kezdődően.

A javaslat várhatóan mintegy 23 millió tonna CO2-egyenértékkel csökkenti 2010-ig a fluortartalmú gázok előre jelzett kibocsátását, azt követően pedig még jelentősebben csökkenti azokat, ugyanis egyes rendelkezéseknek, különösen az MLR-ekben lévő HFC-134a szakaszos kivonásának csak 2010 után lesz jelentős hatásuk.

A Bizottság javaslata alapján a közös álláspont, amely két jogi eszköz formájában jelenik meg, jelentős mértékben járulhat hozzá annak biztosításához, hogy az üvegházhatást okozó gázok kibocsátásának csökkentésére a Kiotói Jegyzőkönyv alapján – melyet az Európai Közösség és annak tagállamai 2002. május 31-én erősítettek meg – vállalt jogi kötelezettségek költséghatékony módon teljesüljenek.

3. A BIZOTTSÁG ÉSZREVÉTELEI A KÖZÖS ÁLLÁSPONTRÓL

3.1. Általános észrevételek

A Parlament által javasolt 81 módosításból 54 teljes egészében, részben vagy elvben beépült a közös álláspontba. A Parlament által javasolt, a közös álláspontba beépített módosítások közül a Bizottság 27 -et támogat.

A Bizottság úgy véli, hogy az egyes fluortartalmú üvegházhatású gázokról szóló rendelet és az MLR-ekből származó kibocsátásokról szóló irányelv formájában a közös állásfoglalás nem módosítja a bizottsági javaslatban alkalmazott megközelítést és annak céljait. A formai változás tükrözi ugyanakkor a Parlamentnek azt a kívánságát, hogy az MLR-ek kérdése a típusjóváhagyások szabályozásán keresztül valósuljon meg. A Bizottság egyetértését e formai változással kapcsolatban az indokolja, hogy a két elem olyan átfogó jogalkotási csomagot képez, amely biztosítja az eredeti javaslat környezeti törekvéseinek teljesülését. A Tanács ezzel egyetértett, és ez tükröződik a közös állásfoglalás preambulumbekezdéseiben is.

A Bizottság a rendelet 10. cikkéről nyilatkozatot tett (l. a mellékletben).

3.2. Az észrevételek részletezése

3.2.1. A Bizottság által elfogadott és a közös állásfoglalásba teljes mértékben, elvben vagy részben beépített parlamenti módosítások

A 3., 34. és 79. módosítás az „üvegházhatást okozó” kifejezést helyezi a fluortartalmú gázok elé (a szöveg teljes terjedelmében).

A 8 . módosítás részletesebben állapítja meg mindazon vonatkozásokat, amelyeket a közös álláspont szerinti rendelet 1. cikkének (2) bekezdése érint.

A 12. módosítás javítja a visszanyerés fogalommeghatározását.

A 13. módosítás megadja a megsemmisítés fogalommeghatározását.

A 15., 16. és 17 . módosítás pontosabban határozza meg a rendelet hatálya alá tartozó anyagokat.

A 18. módosítás jogilag tisztázza és egyértelműsíti a GWP fogalommeghatározását.

A 29. módosítás biztosítja, hogy szivárgás után a javítási munkát megfelelően végezzék el.

A 30 . módosítás rendelkezik az ellenőrzés gyakoriságának csökkentéséről, amennyiben nincs szivárgás.

A 31. és 107 . módosítás lehetővé teszi a tűzoltó készülékek ISO 14520 szerinti ellenőrzését.

A 32. és 33. módosítás előírja szivárgásjelző rendszerek alkalmazását azokon a helyeken, ahol nagyobb valószínűséggel fordul elő szivárgás.

A 35. módosítás a szivárgások lehető legrövidebb időn belüli kijavításáról rendelkezik.

A 41. módosítás előírja a tagállamok számára, hogy fogadjanak el képzési programokat.

A 46., 50., 52. és 63. módosítás tisztázza az adatszolgáltatási kötelezettségre vonatkozó szövegrészt.

A 78 . módosítás célja, hogy tájékoztatást biztosítson a fluortartalmú gázokat tartalmazó termékek és berendezések GWP-jéről a címkézésről szóló új rendelkezésben.

A 82 . módosítás felülvizsgálatot vezet be annak megállapítására, hogy szükség van-e a rendelet átdolgozására. Ezt a kérdést az irányelv vonatkozásában elvben a 8. cikk tárgyalja. A 111 . módosítás előírja, hogy 2006. december 31-től az új járműtípusoknak meg kell felelniük a szabványosított vizsgálati eljárásokkal megállapított szivárgási értékeknek.

3.2.2. A Bizottság számára elfogadható, de a közös álláspontba be nem épített parlamenti módosítások

A preambulumbekezdésekre vonatkozóan: a 7 . módosítás a képzést és a tanúsítást érinti. A Tanács úgy határozott, hogy nem foglalkozik részletesen minden egyes olyan rendelkezéssel, amelyet a Bizottság támogat, tekintettel arra, hogy a rendeletnek a képzésről és a tanúsításról szóló rendelkezéseit megerősítették.

A fogalommeghatározásokra vonatkozóan: a fogalommeghatározások a Közösségi jog alapján, amennyiben lehetséges, segíthetik az egyértelműséget és a jogbiztonságot, hasonlóan a 9. és a 11 . módosításokhoz. A közös álláspont nem tartalmazza a „tárolótartály” és a „gyártó” Parlament által javasolt fogalommeghatározásait, de a Bizottság úgy véli, hogy ez nem okoz kárt a javaslatában.

A forgalomba hozatal előtti szabványosított vizsgálatokra vonatkozóan: a 24 . módosítás előírja, hogy forgalomba hozatal előtt a hűtőrendszert, a légkondicionáló rendszert és a hőszivattyúkat szabványosított vizsgálatoknak kell alávetni, de az erre vonatkozó előírásoknak nem a bizottság által meghatározott vizsgálatokon, hanem a hatályos jogszabályokon kell alapulniuk. A Tanács úgy véli, hogy ez a szokásos eljárás, tehát azt nem kell megismételni a közös álláspontban.

A minősítéssel rendelkező személyzet és vállalkozások elektronikus nyilvántartására vonatkozóan: a 40. módosítás, amely az elektronikus nyilvántartásról rendelkezik, hasznos eszköz lehetett volna, amely segítséget nyújthatott volna az üzemeltetőknek szakképzett személyzet alkalmazásában. A közös álláspont nem tartalmazza ezt a rendelkezést, és mivel a tárolásról szóló rendelkezések szempontjából ez nem központi jelentőségű, a Bizottság elfogadja.

A 100 alatti GWP-jű mozgatható légkondicionálókra és a pénzügyi ösztönzőkre vonatkozóan: a 77 . módosítás előírja a tagállamok számára, hogy segítsék elő a 100 alatti GWP-jű berendezések (MLR-ek) használatát, és ebből a célból alkalmazzanak pénzügyi ösztönzőket. A Bizottság elvben egyetért, de véleménye szerint ezt nem szabad kötelezővé tenni. Ez a módosítás nem szerepel a közös álláspontban.

A visszanyerési irányszámok felülvizsgálatára, illetőleg a visszanyerésre vonatkozó jogi szabályozás felülvizsgálatának szükségességére vonatkozóan: a 81 . módosítás a felülvizsgálatról szóló rendelkezések visszanyerésről szóló elemének erősítését célozza. A Bizottságnak az volt a véleménye, hogy a visszanyerésről szóló rendelkezések felülvizsgálatát a felülvizsgálatról szóló záradékban lenne hasznos szabályozni. Nem szerepel a közös álláspontban, de a Bizottság úgy véli, hogy „a vonatkozó rendelkezések hatása” felmérésére vonatkozó követelmény lefedi azt.

3.2.3. A Bizottság által el nem fogadott, de a közös álláspontba beépített parlamenti módosítások

A mozgatható légkondicionálókra vonatkozóan : a 6 . módosítás a 105 . módosításhoz kapcsolódóan törli az átadható kvótákra utaló preambulumbekezdést; e módosítások egyikét sem tudta a Bizottság eredetileg elfogadni. A Tanács a Parlamentéhez hasonló megközelítést fogadott el az MRL-ekből származó kibocsátás csökkentésére alkalmazandó jogi eszköz tekintetében, és a közös álláspont a Bizottság által javasolt rendelkezéseket egy „típusjóváhagyás” stílusú, az 1970/156/EGK irányelvet módosító irányelv keretében valósítja meg.

A forgalomba hozatal fogalmának meghatározására vonatkozóan: a 10. módosítás kiterjed mind a fluortartalmú gázok, mind pedig a fluortartalmú gázokat tartalmazó termékek és berendezések forgalomba hozatalára. Továbbá, a módosítás törölte a „nem használt” kifejezést a Bizottság javaslatából. A Bizottság az új meghatározást támogatja, mivel az kizárja a fluortartalmú gázok forgalomba hozatalát.

Az „üzemeltető” és a „tulajdonos” kifejezésekre vonatkozóan: a 23. és 34. módosítás a „tulajdonosok és üzemeltetők” kifejezést a Bizottság által javasolt „üzemeltetők” kifejezéssel váltja fel. A Bizottság nézete szerint a tárolás felelősségét egyértelműen kell meghatározni, és az elfogadott gyakorlat szerint ez az „üzemeltető” felelőssége. Azonban a közös álláspontban a 2. cikk f) pontja rendelkezik annak lehetőségéről, hogy a „tulajdonost” jelöljék ki felelősnek a tárolásról és a visszanyerésről szóló rendelkezések vonatkozásában.

Az „akkreditált társaságok” és a „minősített személyzet” kifejezésekre vonatkozóan: a 26., 27. és 28. módosítás a „minősített személyzet” mellett bevezeti a „minősített társaságok” fogalmát. A Bizottság nézete szerint a tárolásról szóló rendelkezések kulcseleme a szakképzett személyzet szükségessége. A „minősített” szó használata a „szakképzett” helyett a személyzetre vonatkozóan elfogadható, egyúttal szerepeltetve a társaságokat is a 3. cikk (2) bekezdésében, ugyanis ezáltal a felügyeleti rendszer a nyilvántartások tekintetében megerősödik.

A fluortartalmú gázok visszanyerésére vonatkozóan: a 39. módosítás előírja a visszanyerést a szervizelés során és a végleges eltávolítás során. A közös álláspontban azonban a jelenlegi szöveg: „és a végleges eltávolítás előtt”. A Bizottság ezt a megfogalmazást támogatja.

Az ellenőrzés gyakoriságának csökkentésére vonatkozóan, amennyiben nincs szivárgás: a 110. módosítást illetően a Bizottság a csökkentést inkább az illetékes hatóságra bízta, amely legalkalmasabb annak megítélésére. A közös álláspontban az ellenőrzések felére csökkenek, ha megfelelően működő szivárgásjelző rendszer működik.

A képzésre és a tanúsításra vonatkozóan: a Bizottság nem tudta elfogadni a 42., 43. és 44. módosítást, amelyek előírják, hogy a jelenlegi programokat össze kell hangolni a rendelet követelményeivel, ugyanis azok túlságosan előíró jellegűek. E módosításokban szereplő elképzelések közül néhány beépült a közös álláspontba (5. cikk), amelyet jelentős mértékben újrafogalmaztak. A minimális képzési követelmények és a kölcsönös elismerés megállapítása menetrendjének és eljárásának kulcselemei változatlanok maradnak.

Az adatszolgáltatási kötelezettségre vonatkozóan: a Bizottság nem tudja elfogadni a 47., 48., 54., 55., 57., 59., 60. és 62. módosítást, amelyek olyan változtatásokat vezetnek be, amelyek megszüntetik a gyártóknak azt a kötelezettségét, hogy becslést készítsenek a végfelhasználók kibocsátásáról, továbbá bevezetik az egyes gázoknak az életciklus során bekövetkező kibocsátása fogalmát, és előírják a tagállamok számára a felvett adatok egy jellemző mintájának felülvizsgálatát és jelentés készítését a Bizottság számára. A Bizottság azért nem fogadta el ezeket a módosításokat, mert összességében felborítanák a jelentéstételről szóló rendelkezések egyensúlyát. A közös álláspont azonban a középutat képviseli, amelyet a Bizottság elfogad.

A mozgatható légkondicionálókra vonatkozóan: a 65., 71., 73., 76., 105., 108., 111. és 112. módosítás az átadható kvótákról szóló rendelkezéseket „típusjóváhagyás” stílusú rendelkezésekkel váltja fel. Miután kiderült, hogy a Tanács a Parlamentéhez hasonló megközelítést részesít előnyben az alkalmazandó jogi eszköz tekintetében, a Bizottság beleegyezett ezekbe a módosításokba. Nézeteltérések vannak azonban az intézmények között abban a tekintetben, hogy e rendelkezések mikor lépjenek hatályba. A Parlament 2011-et javasolta az új járműtípusokra, és 2014-et valamennyi új járműre. A Bizottság úgy véli, hogy a javaslattal egyenértékű megoldás az lenne, ha ezek az időpontok legkésőbb 2010-re, illetőleg 2016-ra esnének. A Bizottság úgy ítéli meg, hogy ez fontos az EU kiotói céljainak teljesítéséhez való hozzájárulás szempontjából. A közös álláspont a Bizottság által javasolt rendelkezéseket egy „típusjóváhagyás” stílusú, az 1970/156/EGK irányelvet módosító irányelven keresztül érvényesíti, és a HFC-134a szakaszos kivonásának határidejét 2011-ben, illetőleg 2017-ben rögzíti az új járműtípusokra, illetőleg az új járművekre vonatkozóan.

A fejlett mozgatható légkondicionáló rendszerekre vonatkozóan: a 85. és 96. módosítás a kvótarendszer törlése nyomán törli a fejlett MLR-ek fogalmát is. A Bizottság szerint ezt meg kellene tartani. Az átadható kvótákról szóló rendelkezéseket azonban „típusjóváhagyás” stílusú rendelkezésekkel váltották fel, így a fejlett MLR-ek a továbbiakban nem szükségesek, és törölték őket a közös álláspontból.

Az éghajlatbarát légkondicionálók fejlesztése terén elért haladásról szóló jelentésre vonatkozóan : a 86. módosítás felszólítja a Bizottságot, hogy két év elteltével nyújtson be jelentést az éghajlatbarát légkondicionálók fejlesztése terén elért haladásról. A közös álláspont a „típus-jóváhagyási” irányelv 8. cikkének (1) bekezdésében rendelkezik annak felülvizsgálatáról, hogy szükséges-e a fluortartalmú üvegházhatású gázok GWP-jére vonatkozó közösségi rendelkezések módosítása.

3.2.4. A Bizottság által el nem fogadott és a közös álláspontba be nem épített Parlamenti módosítások

A preambulumbekezdésekre vonatkozóan: a 2. módosítás egy, az egyes tagállamok egyenkénti kiotói kibocsátási céljairól és az önálló cselekvés szükségességéről szóló preambulumbekezdést vezet be. Nem tesz ugyanakkor említést arról, hogy egyes esetekben összehangolt cselekvésre van szükség, és mivel bizonyos lépések a javasolt rendeletben a 95. cikk hatálya alá tartoznak, így előfordulhat, hogy a tagállamok nem tudnak maradéktalan döntési jogkört gyakorolni nemzeti intézkedéseik tekintetében.

A preambulumbekezdésekre vonatkozóan: a 4. módosítás olyan preambulumbekezdést vezet be, amely jelzi, hogy a legtöbb alkalmazás esetében rendelkezésre állnak a fluortartalmú gázokat helyettesítő megoldások, ezért lényeges lenne ezen anyagok felhasználását olyan alkalmazásokra korlátozni, ahol nincsenek ilyen helyettesítő megoldások. A javasolt rendelet a fluortartalmú gázok számos felhasználását és számos, fluortartalmú gázt használó terméket tilt be. A Bizottság a felülvizsgálatról szóló cikk értelmében köteles a fluortartalmú gázokat tartalmazó egyéb alkalmazások további vizsgálatára.

A preambulumbekezdésekre vonatkozóan: Az 5. módosítás szerint a tagállamok a közösségi követelményeken túl további nemzeti jelentéstételi követelményeket írhatnak elő. Ezt nem fogadta el a Bizottság, mert úgy véli, hogy ezzel az ellenőrzési mechanizmus keretében kell foglalkozni. A közös álláspont azonban tartalmaz egy általános preambulumbekezdést, amely utal a nemzeti jelentéstételre, amelyet a Bizottság támogat.

Az aeroszolújdonságok fogalommeghatározására vonatkozóan: a 20. melléklet a Bizottság által javasolt fogalommeghatározást a „technikai aeroszolok” új meghatározásával váltotta volna fel. A Bizottság nézete szerint ennek elemzése nem volt teljes körű, és a közös álláspontban szereplő meghatározást támogatja, amely összhangban van javaslatával.

A kis volumenű gépkocsigyártók új fogalommeghatározására vonatkozóan: a Bizottság nem fogadta el a 21. módosítást, mert a fogalommeghatározás nincs összhangban a típus-jóváhagyási rendszerrel. A kibocsátás megelőzésére és csökkentésére irányuló kötelezettségre vonatkozóan: a 22. módosítást illetően a Bizottság úgy véli, hogy ezt a 3. cikk már tartalmazza. A Bizottság támogatja a közös álláspontot.

A mozgatható készülékek ellenőrzésére vonatkozóan: a Bizottság elutasította a 25. módosítást, ugyanis a szükséges műszaki és gazdasági elemzést még nem végezték el, és támogatja a közös álláspontot.

A tűzvédelmi rendszerek ellenőrzésével foglalkozó jogi személyek nyilvántartására vonatkozóan : a Bizottság nem fogadta el a 36. módosítást, mivel véleménye szerint további terhet ró az iparra egyértelmű előnyök nélkül. Ez a rendelkezés a közös álláspontban sem szerepel.

Az adatszolgáltatási kötelezettségre vonatkozóan: a Bizottság elutasította a 49., 57. és 61. módosítást, mivel azok kibővítették a jelentéstételre vonatkozó rendelkezések hatályát, és nem volt világos, hogy a fluortartalmú gázok EU-n belüli becsült kibocsátásának meghatározása milyen további haszonnal járna. Ezt az álláspontot a közös álláspont is megerősíti.

A magnéziumöntés során használt kén-hexafluoridra vonatkozóan: a Bizottság elutasította a 64. módosítást, amely megszünteti az évi 500 kg alatti felhasználási korlátozást. A közös álláspontban sem szerepel, bár ezt a mentesítést 2010. január 1-ig felül kell vizsgálni.

A hűtő és légkondicionáló berendezések használatának adózási és más ösztönzőkön keresztül történő előmozdítására vonatkozóan : a Bizottság elutasította a 69. és 74. módosítást, mivel ezen adózási ösztönzők tekintetében nehézségek léphetnek fel az állami támogatásról szóló közösségi jogszabályok miatt.

Az 50-nél kisebb GWP-jű mozgatható légkondicionáló rendszerek (MLR-ek) átalakítását célzó adóösztönzők bevezetésére vonatkozóan: a Bizottság véleménye szerint a 75. módosítás a gyakorlatban nem kivitelezhető, ezért a közös álláspontot támogatja.

Az éghajlatbarát légkondicionálóknak a hatálybalépés után két évvel történő felülvizsgálatára vonatkozóan : a Bizottság nem tudta elfogadni a 80 . módosítást, mivel a hatálya túlságosan széles, és a felülvizsgálat ütközne a Bizottság javaslatában és a közös álláspontban szereplő felülvizsgálat menetrendjével.

A bizottságra vonatkozóan: a 83. módosítás újabb bizottságot hoz létre, amelynek feladata a szakmai képesítések elismerése lenne. A Bizottság úgy véli, hogy a 2037/2000/EK rendeletben előírt bizottság megfelelő. A Bizottság elutasította továbbá a 104. módosítást, amely új állandó bizottság felállítását írja elő a 2037/2000/EK rendeletben előírt bizottság helyett.

A II. mellékletben szereplő tilalmak módosítására vonatkozóan: a 84. módosítás számos változást tartalmazott a PFC-k használatára vonatkozóan a tűzvédelemben és az aeroszolújdonságokban. Ezeket a Bizottság elutasította, ugyanis gyengítették a javaslatot (PFC-k), illetőleg az aeroszolok esetében további műszaki elemzés szükséges.

A HFC-152a mozgatható légkondicionálókra vonatkozóan : a 108. módosítás (valamint a 73. és 112. módosítás) 150-ről 50-re csökkenti a hűtőfolyadék GWP-jét, ami a HFC-152a-t kizárná. A Bizottság nézete szerint környezetvédelmi szempontok ezt nem indokolják. A közös álláspont azonban a „típus-jóváhagyási” irányelv 8. cikkének (1) bekezdésében előírja annak felülvizsgálatát, hogy módosítani kell-e a fluortartalmú üvegházhatású gázok GWP-jére vonatkozó közösségi rendelkezéseket.

3.2.5. A Tanács által végrehajtott további változtatások a Bizottság javaslatában

A jogi alapra vonatkozóan : tekintettel a Tanács azon döntésére, hogy a Bizottság javaslatát egyrészt egy olyan irányelv formájában kell megjeleníteni, amely kifejezetten az MLR-ekben lévő HFC-k kérdésével foglalkozik, másrészt pedig egy olyan rendelet formájában, amely az eredeti javaslat fennmaradó részét fedi le, a Bizottság elfogadja, hogy az irányelv jogi alapja egyedül a 95. cikk legyen, a rendelet jogi alapja pedig a 175. cikk a 95. cikkel együtt és más cikkekhez kapcsolódóan. A közös álláspont összhangban van ezzel az állásponttal. Az (5) preambulumbekezdés egyértelművé teszi, hogy a 95. cikk a rendelet mely cikkeinek képezi alapját.

A termékek és a berendezések címkézésére vonatkozóan: a közös álláspont egy új cikket tartalmaz a címkézésről, amely biztosítja azt, hogy a fluortartalmú üvegházhatású gázokat tartalmazó egyes termékek és berendezések megfelelő címkézés nélkül ne kerülhessenek forgalomba. A Bizottság egy bizottságon keresztül megállapítja a címke formáját.

A felülvizsgálatra vonatkozóan: a Bizottság üdvözli a részletes felülvizsgálatot előíró rendelkezéseket, amelyek a javaslatát erősítik. A Bizottság jelezte, hogy a javaslata csak az első lépés, következésképpen a felülvizsgálat a rendelet hatálybalépése után négy évvel fontos eszköz lesz a haladás megítélésében és új javaslatok kidolgozásában, amennyiben szükséges.

A hatálybalépésre vonatkozóan: a közös álláspont szerint a rendelet a Hivatalos Lapban történő közzétételét követő tizenkét hónap elteltével lép hatályba a Bizottság által javasolt húsz nap helyett. Az irányelv továbbra is a közzétételt követő 20. napon lép hatályba. A rendeletre vonatkozó időpont módosításának az oka az, hogy a II. mellékletben szereplő tilalmak többsége már a rendelet hatálybalépésétől alkalmazandó. A Bizottság ezzel egyetért.

4. KÖVETKEZTETÉSEK

A közös álláspont értékelése során a Bizottság figyelembe vette azt a formai változást, amelynek eredményeként javaslata egy olyan irányelvben jelenik meg, amely konkrétan az MLR-ekben lévő HFC-k kérdésével foglalkozik és jármű-típusjóváhagyási szabályokat alkalmaz, valamint egy olyan rendeletben, amely az eredeti javaslat fennmaradó részét fedi le. A Bizottság egyetértett e formai változással annak alapján, hogy a tartalom továbbra is egy olyan átfogó jogalkotási csomagnak tekinthető, amely biztosítja az eredeti javaslat környezetvédelmi törekvéseinek megvalósulását. Hasonlóképpen a Tanács is fontosnak tartja, hogy e jogszabályok tartalma átfogó jogalkotási csomagnak minősüljön, és ez tükröződik a rendelet 8. és az irányelv 6. preambulumbekezdésében , amelyek hangsúlyozzák azt, hogy a két jogszabályt egyidejűleg kell elfogadni és a Hivatalos Lapban közzétenni.

Az MLR-ekről szóló irányelv tekintetében a közös álláspont elfogadta a Parlament azon javaslatát, hogy az átadható kvóták rendszere helyett a típusjóváhagyás alkalmazásával vonja ki fokozatosan az MLR-ekből származó fluortartalmú üvegházhatású gázokat a használatból. Bár a Bizottság eredetileg nem fogadta el az erre irányuló módosítási javaslatot, most úgy döntött, hogy támogatja a típus-jóváhagyási eljárást, mivel sem a Parlament, sem a Tanács nem fogadta el a bizottsági javaslatot, és mivel a bizottsági javaslatban szereplő átfogó környezetvédelmi törekvések továbbra is érvényesülnek.

Sem a Bizottság, sem a Tanács nem fogadta el a Parlament azon javaslatát, hogy az MLR-ekben lévő fluortartalmú gázok GWP-jét 150-ről 50-re csökkentsék, mivel ez kizárná a HFC-152a mint lehetséges alternatív technológia használatát, ugyanakkor csak minimális környezeti haszonnal járna. Azonban a Bizottság a típusjóváhagyásról szóló irányelv 8. cikkének (1) bekezdése keretében köteles a műszaki és tudományos haladás fényében felülvizsgálni a fluortartalmú gázok GWP-jét érintő lehetséges változásokat, és a kérdésről jelentést készíteni.

Az első parlamenti olvasat során javasolt módosítások nagy többsége beépült a közös álláspontba. Ezek többsége a javaslatban használt szakkifejezések tisztázását segíti, valamint fokozza az átláthatóságot és a számonkérhetőséget. Az átfogó megállapodás részeként a Bizottság számos olyan, a Parlament által javasolt módosítást is el tud fogadni, amelyeket eredetileg elutasított, például a jelentéstételről szóló rendelkezésekre vonatkozókat, amelyeket a közös álláspont részben elfogad vagy újrafogalmaz. A közös álláspont számos esetben túllép a Bizottság javaslatán, mint például a címkézésről szóló új cikkben, amely a Bizottság számára elfogadható. A Parlament által javasolt módosítások többségét elfogadták, különösen a rendelet felülvizsgálatról szóló cikke erősödött meg jelentősen, lett konkrétabb és nyújt hasznos útmutatást a Bizottságnak a rendeletben szereplő valamennyi szakpolitikai terület értékelésében és a szükség szerinti további intézkedésekre vonatkozó javaslattételben.

A Bizottság ezért támogatja a minősített többséggel 2005. június 20-án elfogadott közös álláspontot.

MELLÉKLET

A Bizottság nyilatkozata

a 10. cikk (2) bekezdésének j) pontjában említett felülvizsgálatról

A Bizottság kijelenti , hogy a 10. cikk (2) bekezdésének j) pontjában említett felülvizsgálat során a felülvizsgálatba bevonandó lehetséges ágazatok a II. melléklethez kapcsolódóan az alábbiak lehetnek:

- az aeroszolágazat alkalmazásai;

- a hűtőberendezések, a (nem gépjárművekben használt) légkondicionáló berendezések és a hőszivattyúk iparágainak alkalmazásai;

- a habok (merev és rugalmas habok egyaránt);

- a tűzvédelmi rendszerek és a tűzoltó készülékek.

[1] Még nem tették közzé a Hivatalos Lapban.